ATR 72

ATR 72 הוא מטוס נוסעים לטיסות קצרות מתוצרת יצרנית המטוסים האיטלקית-צרפתית ATR. המטוס מצויד בשני מנועי מדחף טורבו-פרופ. טיסת הבכורה של המטוס נערכה באוקטובר 1988. המטוס הוא גרסה מתקדמת של 500-ATR 42. במטוס זה הוגדלה קיבולת המושבים מ-50 ל-74, המטוס הוארך ב-4.5 מטר, הוגדלה מוטת הכנפיים, המטוס צויד במנועים חזקים יותר, וקיבולת הדלק שופרה בעשרה אחוזים. פיתוח המטוס החל בשנת 1986, טיסת הבכורה שלו הייתה באוקטובר 1988, המטוס הראשון נמסר לחברת התעופה פינאייר באוקטובר 1989. עד אפריל 2010 נמסרו 408 מטוסים לחברות התעופה, מתוך 472 הזמנות. למטוס חמש גרסאות עיקריות: ATR 72-100: הגרסה הראשונה של המטוס, לדגם זה שתי גרסאות ATR 72-101 ו-ATR 72-102. מופעל על ידי שני מנועי PW124B תוצרת פראט אנד וויטני קנדה. ATR 72-200: לדגם זה שתי גרסאות - ATR 72-201 ו-ATR 72-202. למטוס שני מנועי PW124B. ATR 72-210: לדגם זה שלוש גרסאות - ATR 72-211 ,ATR 72-210, וגרסת מטען ATR 72-212. למטוס שני מנועי PW127 תוכנן לביצועים טובים בתנאי חום. ATR 72-500: היצור הסדרתי של דגם זה החל בינואר 1997. המטוס הוא גרסה משודרגת של 72–210, המצוידת בשני מנועי PW127F/PW127M. למטוס כושר נשיאה גדול יותר, ומערכת ממוחשבת לניהול צריכת החשמל. ATR 72-600: באוקטובר 2007 הודיע מנכ"ל החברה על השקת סדרה חדשה בשם ATR 72-600. המטוס כולל שיפורים רבים, בהם: צריכת דלק נמוכה, יכולת נחיתה במסלולים קצרים, ומערכת בידור, את מערכות האוויוניקה במטוס מספקת קבוצת תאלס. טיסת המבחן לדגם זה התקיימה ביולי 2009. גרסאות נוספות למטוס Cargo Variant גרסת מטען למטוס, מצוידת בדלת למטען גדול. מטוסים מדגם זה נמסרו לחברות פדקס, United Parcel Service, ו-DHL. ATR 72 ASW הגרסה הצבאית למטוס. משמשת בעיקר לסיור ימי. למטוס יכולת להתחמש בפצצות טורפדו, טילי אוויר-קרקע, ופצצות עומק, המטוס בשימוש הצי האיטלקי, וחיל הים הטורקי. יותר מ-80 חברות תעופה מפעילות את המטוס, ובהן חברת ישראייר אשר הפעילה 3 מטוסים מדגם זה, שיצאו משירות עד ינואר 2023. חברת ארקיע הפעילה 5 מטוסים מסוג זה, שיצאו משירות עד סוף 2017. חברת אייר חיפה הזמינה והחלה לקבל בשנת 2023–2024 שלושה מטוסי ATR 72-600. שרכשה לאילת וליעדים בינלאומיים קרובים באגן הים התיכון והסביבה כגון קפריסין ויוון. במהלך התפרצות נגיף הקורונה בישראל הפעילה חברת ישראייר את מטוסי ה-ATR 72 שברשותה בטיסות חילוץ של ישראלים מאירופה, מעבר לטווח הטיסה של היצרן, ובהן טיסה ממילאנו ב-30 ביוני 2020 שגמאה מרחק של 2,709 ק"מ וארכה 5 וחצי שעות. כמו כן הפעילה החברה טיסות במטוסים אלה לרומא, בלגרד וקייב, שנמשכו מעל 4 שעות. ב-31 באוקטובר 1994 התרסקה טיסה 4184 של אמריקן איגל באינדיאנה, 64 הנוסעים וארבעת אנשי הצוות נהרגו. ב-21 בדצמבר 2002 התרסקה טיסת מטען של חברת טראנס אסיה איירוויז (TransAsia Airways) בשל הצטברות של קרח על הכנפיים, שני אנשי הצוות נהרגו. ב-6 באוגוסט 2005 התרסקה לים התיכון סמוך לחופי סיציליה טיסה 1153 של חברת התעופה התוניסאית Sevenair, מתוך 39 שהיו במטוס 16 נהרגו. ב-4 בנובמבר 2010 התרסקה בקובה טיסה 883 של חברת התעופה הקובנית אירו קריביאן (Aero Caribbean). ב-7 ביולי 2012 ביצע מטוס ישראייר שטס בקו אילת-שדה דב נחיתת חירום בנמל התעופה בן-גוריון לאחר שהמנוע השמאלי כבה בגובה 12,500 רגל. לא היו נפגעים. ב-17 באוקטובר 2013 התרסקה טיסה 301 של לאו איירליינס לנהר מקונג בדרום מדינת לאוס, 49 הנוסעים ואנשי הצוות נהרגו. ב-23 ביולי 2014 התרסקה טיסה 222 של טרנס-אסיה איירווייז בסמוך למסלול הנחיתה של שדה התעופה במאגונג, טאיוואן. מתוך 62 שהיו במטוס, נהרגו 51. ב-4 בפברואר 2015 התרסקה בטאיוואן טיסה 235 של טרנס-אסיה איירווייז דקות ספורות לאחר ההמראה. דגם המטוס היה ATR72-600, והוא היה בן 10 חודשים בזמן ההתרסקות. סיבת התאונה התבררה כטעות חמורה של אחד הטייסים, אחר שאחד המנועים התלקח. ב-18 בפברואר 2018 התרסקה טיסה 3075 של איראן אסמן איירליינס בעת שעשתה את דרכה מנמל התעופה הבינלאומי מהראבאד בטהראן ליאסוג'. כל שישים נוסעי המטוס וששת אנשי הצוות נספו באסון. ב-15 בינואר 2023 התרסקה טיסה 691 של יטי איירליינס בעת טיסת פנים במדינת נפאל; 68 מבין 72 הנוסעים נהרגו. ב-9 באוגוסט 2024 התרסקה טיסה 2283 של חברת התעופה הברזילאית וופאס (Voepass Linhas Aéreas). דגם המטוס היה ATR72-500, כל 62 הנוסעים ואנשי הצוות נהרגו. ATR 42 מדיה וקבצים בנושא ATR 72 בוויקישיתוף אתר האינטרנט הרשמי של ATR 72 ATR 72 באתר ATR התרסקות טיסה GE235 בתמונות ובווידאו. איתי בלומנטל, בחסות הקורונה: ישראייר שוברת שיאים עם מטוסי הטורבו-פרופ, באתר ynet, 21 ביולי 2020 דף הבית, באתר airHaifa (באנגלית אמריקאית) תאיר אלטשולר, בדרך לחברת תעופה רביעית בישראל: תכירו את "אייר חיפה", באתר ערוץ הכלכלה של ישראל, ‏2024-07-24 Israir's Unbelievably Long Turboprop Flight, One Mile at a Time, ‏2020-07-20 (באנגלית) דו"ח תאונה ב-Aviation Herald Pilot pulled wrong throttle, shut down engine